# Karen Smith

Karen Ellen Smith (Red Bank, Nova Jersey, 9 de maig de 1965) és una matemàtica estatunidenca especialitzada en àlgebra commutativa i geometria algebraica. Va obtenir el grau en matemàtiques a la Universitat de Princeton abans d'obtenir, l'any 1993, el doctorat a la Universitat de Michigan, on té la càtedra Keeler de Matemàtiques. A més de la seva recerca, Smith va escriure juntament amb d'altres investigadors el llibre de text An Invitation to Algebraic Geometry.

## Biografia

Smith es va graduar amb un títol de grau en matemàtiques per la Universitat de Princeton, on va tenir com a mentor Charles Fefferman, l'any 1987. Aquest mateix any, va ser professora de matemàtiques d'institut i al 1988 es va matricular a la Universitat de Michigan, on es va doctorar amb la tesi Tight closure of parameter ideals and f-rationality sota la supervisió de Melvin Hochster l'any 1993. L'any acadèmic 1993–94 va cursar un postdoctorat a la Universitat Purdue treballant amb Craig Huneke. Al 1994, va aconseguir el títol C.L.E. Moore Instructor i després una plaça de professora associada a l'Institut Tecnològic de Massachusetts (MIT). Des de 1997, Smith és professora de la Universitat de Michigan.
Al 1991, es va casar amb el matemàtic finlandès Juha Heinonen que va morir al 2007. El matrimoni va tenir tres fills, Sanelma i els bessons Tapio i Helena. Smith és sovint professora convidada de la Universitat de Jyväskylä.

## Reconeixements

En 2001, Smith va guanyar el Premi Satter de Matemàtiques pel seu desenvolupament del mètode de clausura estanca, introduït per Hochster i Huneke, així com pels seus treballs en àlgebra commutativa i l'aplicació d'aquests mètodes en la geometria algebraica. A més, va rebre al 1997 una beca Sloan de recerca, un premi Fulbright, i el reconeixement de la facultat de la Universitat de Michigan atorgat per les seves contribucions excepcionals com a professora, becària i membre de la comunitat universitària.
Va ser seleccionada com a ponent de les conferències Earle Raymond Hedrick de 2015 pel MathFest de l'Associació Matemàtica d'Amèrica (MAA). L'any 2015, la Societat Americana de Matemàtiques va nomenar fellow a Smith "per les seves contribucions en àlgebra commutativa i en geometria algebraica". Al 2016, va ser triada conferenciant de la ponència Noether en l'Association for Women in Mathematics-American Mathematical Society durant les jornades Joint Mathematics Meetings.

## Referències

* ↑ The prize committee specifically cited: Tight closure of parameter ideals, Inventiones Mathematicae, vol. 115, 1994, pp. 41–60; F-rational rings have rational singularities, American J. Math., vol 119, 1997, pp. 159–180; and, with Gennady Lyubeznik, Weak and strong F-regularity are equivalent in graded rings, American J. Math., vol. 121, 1999, pp. 1279–1290.
* ↑ «Sloan Past Fellows». Alfred P. Sloan Foundation. Sloan Foundation. Arxivat de l'original el 2016-11-06. [Consulta: 18 agost 2015].
* ↑ University of Michigan, Department of Mathematics. «2005 News Archive». University of Michigan Department of Mathematics. University of Michigan. Arxivat de l'original el 2015-10-31. [Consulta: 17 agost 2015].
* ↑ «Invited Addresses: Earle Raymond Hedrick Lecture Series». Mathematical Association of America. Mathematical Association of America. [Consulta: 17 agost 2015].
* ↑ AWM Web Editor. «Karen E. Smith Named 2016 Noether Lecturer». Association for Women in Mathematics. Association for Women in Mathematics. [Consulta: 17 agost 2015].

## Enllaços externs

* Perfil a la Universitat de Michigan
* Satter Prize for Smith, Notices AMS, pdf
* O'Connor, John J.; Robertson, Edmund F. «Karen Smith» (en anglès). MacTutor History of Mathematics archive. School of Mathematics and Statistics, University of St Andrews, Scotland.